Kunfidenti fik innifsek jew le, tagħmel differenza kbira fil-ħajja tiegħek Kif tkellimna l-ġimgħa l-oħra l-ħsibijiet jaffettwawna immens.. jikkontrollawna u jmexxuna.. Jekk l-istima tagħna hija baxxa ħafna ċ-ċans hu li naraw lilna nfusna bħala inkompetenti, bla valur, mhux ta' min iħobbna .. u aktar.. dawn il-ħsibijiet mingħajr ma nafu, jistgħu jaffettwaw l-għażliet tagħna.. Jaffettwaw l-istil tal-ħajja li ngħixu .. ħafna drabi, nibqgħu ngħixu fil-passat u għalhekk nibqgħu staġnati.. dawn iġiegħluna nħossuna agħar minn ħaddieħor u ninqabdu f'xibka ta' negattività liema bħalha.. l-imġiba tagħna tkun proprju mera ta' dawn il-ħsibijiet negattivi li jiddominawna u joffru pedament imnawwar għall-eżistenza tagħna .. Imma kif nistgħu nibdlu dawn il-ħsibijiet? Kemm hi diffiċli.. jew faċli, jekk aħna nkunu drajna ngħixu hekk tul ħajjitna? X'jista' jgħinna naslu għall-bidla li jistħoqqilna? Primarjament, tajjeb li nifhmu li din mhix xi soluzzjoni li tinstab u tinbidel mil-lejl għan-nhar… U lanqas mhi xi ħaġa li għandha x'taqsam mad-dehra ta' barra.. iżda hija xi ħaġa li għandha x'taqsam mal-għeruq tagħna.. U allura trid proċess li jgħinek issib lilek innifsek.. jirrikjedi ftit paċenzja u perseveranza… Tibżax, jekk temmen li trid bidla, se tasal.. L-istorja tiegħek mhijiex se tinbidel.. Iżda inti tista' tbiddel kif tħares lejn l-istorja tiegħek .. Jekk tikkommetti ruħek li għallinqas, tkun konxju/konxja tal-ħsibijiet li jgħaddu minn moħħok.. tkun tista' tiggwadanja l-kontroll fuq dawn l-istess ħsibijiet.. Kif tista' tħossok aħjar u allura tibda temmen fik nnifsek? Tibżax taċċetta min int verament.. Għall-bidu diffiċli, iżda meta jirnexxilek .. tħossok liberu u aħjar.. Tibżax tgħid le, jekk ma tistax jew ma taqbilx.. għall-bidu tkun diffiċli vera.. iżda dan hu l-mod kif wieħed jista' jiġi apprezzat u rispettat.. Aċċetta li jista' jkun li tagħmel żball.. jew li għamilt żball.. ħadd mhu perfett u kulħadd jista' jiżbalja xi darba jew oħra..L-importanti li titgħallem mill-iżball .. Għax din fir-realtà tista' tkun esperjenza li tgħinek timxi 'l quddiem.. Meta tieħu responsabilità tal-azzjonijiet tiegħek tkun wasalt f'punt fejn immaturajt u tħossok aħjar li tirrealizza x'inhuma l-preġji u fejn huma l-limiti tiegħek.. Xejn mhu daqshekk ta' sodisfazzjon meta bil-preġji tiegħek tkun ta' sapport għal ħaddieħor.. Agħti mingħajr ma tistenna xejn lura. Ikkommetti ruħek li tiddeċiedi li tilħaq għan.. M'hemmx għalfejn tkun xi ħaġa fenomenali.. ibda bil-mod .. ma' kull pass li tagħmel tkun qed tgħin lilek innifsek timxi 'l quddiem.. Xi kultant bħal dan ir-ritratt ..inħossuna komdi fis-sitwazzjoni li nkunu, allavolja ma nkunux kuntenti, u nibqgħu fid-dell.. inħarsu lejn dak li nixtiequ iżda nibżgħu niċċaqalqu.. Jekk tipprova tasal.. Awguri u tislijiet Jekk għandek xi mistoqsijiet li tixtieq tistaqsi, xi ħsieb li trid taqsam jew xi suġġett partikolari li tixtieq li nitkellmu dwaru, ibgħatilna fuq info@skoperta.net